b'\n_START_ARTICLE_\nSlovenska narodna podporna jednota\n_START_PARAGRAPH_\nSlovenska narodna podporna jednota (ang. Slovene National Benefit Society), kratica SNPJ je najve\xc4\x8dja zavarovalna dru\xc5\xbeba ameri\xc5\xa1kih Slovencev v ZDA._NEWLINE_Zavarovalnica je bila ustanovljena na pobudo dru\xc5\xa1tva Slavija na zborovanju predstavnikov 9-tih samostojnih podpornih dru\xc5\xa1tev 4.-9. aprila 1904 v Chicagu za nudenje socialne pomo\xc4\x8di \xc4\x8dlanom ob bolezni, po\xc5\xa1kodbah pri delu ali smrti. Ob ustanovitvi je SNPJ \xc5\xa1tela 276 \xc4\x8dlanov, konec 1905 pa 34 dru\xc5\xa1tev z 1500 \xc4\x8dlani. Na 2. zborovanju (La Salle, Illinois, 1907) je bila sprejeta na\xc4\x8delna izjava, da je SNPJ svobodomiselna podporna organizacija; leta 1915, ko je imela \xc5\xbee 14.000 \xc4\x8dlanov, se je v\xc4\x8dlanila v ameri\xc5\xa1ko zdru\xc5\xbeenje zavarovalnih organizacij. Tega leta je bila v okviru SNPJ ustanovljen mladinski odsek, ki je \xc5\xbee takoj po ustanovitvi \xc5\xa1tel okoli 3.000 \xc4\x8dlanov. Leta 1921 se je SNPJ pridru\xc5\xbeila Slovenska delavska podporna zveza z 11.000 \xc4\x8dlani, 1941 pa Slovenska svobodomiselna podporna zveza, 1946 pa Alliance Lily Society. Po 2. svetovni vojni je SNPJ \xc5\xa1tela preko 70.000 \xc4\x8dlanov, potem pa je \xc4\x8dlansto zaradi asimilacije in izbolj\xc5\xa1anega polo\xc5\xbeaja delavstva pri\xc4\x8delo manj\xc5\xa1ati na sedanje \xc5\xa1tevilo okoli 40.000._NEWLINE_V posameznih dru\xc5\xa1tvih so gojili veliko kulturnih in izobra\xc5\xbeevalnih dejavnosti ter organizirali skupinska potovanja v domovino. Med 2. svetovno vojno je ve\xc4\x8dina \xc4\x8dlanstva in vodstva SNPJ podpirala NOB v Jugoslaviji, zato so tudi sodelovali pri ustanavljanju Slovensko-ameri\xc5\xa1kega narodnega sveta, Jugoslovanski pomo\xc5\xbeni akciji, Zdru\xc5\xbeenem odboru ju\xc5\xbenoslovanskih Ameri\xc4\x8danov (ZOJSA) in drugih organizacijah. SNPJ je pomagala mati\xc4\x8dni domovini z znatno denarno pomo\xc4\x8djo, nazadnje tudi z akcijo za zbiranje pomo\xc4\x8di za novo ljubljansko Pediatri\xc4\x8dno kliniko._NEWLINE_SNPJ je od ustanovitve do 1974 imela svoj glavni urad v Chicagu, nato se je preselila v Burr Ridge v \xc4\x8dika\xc5\xa1kem ju\xc5\xbenem predmestju, leta 1994 pa je svoj glavni urad preselila v Imperial blizu Pittsburgha (Pensilvanija). Leta 1966 je SNPJ v Enon Valleyu (Pensilvanija) odprla svoje rekreacijsko sredi\xc5\xa1\xc4\x8de na 240 ha v okviru katerega je tudi ve\xc4\x8dnamenska dvorana; 1978 pa so tu uredili muzejsko zbirko Slovene Herige Center._NEWLINE_SNPJ skrbi tudi za publicisti\xc4\x8dno dejavnost\xc2\xa0; 1908 je ustanovila list Glasilo Slovenske narodne podporne jednote, ki je sprva izhajal kot mese\xc4\x8dnik, 1909 kot tednik, od 1916 pa kot dnevnik Prosveta, ki je bil, ko je ob\xc4\x8dasno izhajal v 40.000 izvodih, najve\xc4\x8dji \xc4\x8dasopis v sloven\xc5\xa1\xc4\x8dini v ZDA. Od 1922 je izdajala tudi mese\xc4\x8dno mladinsko revijo Mladinski list, pozneje preimenovano v The Voice of Youth._NEWLINE_SNPJ je poslovno uspe\xc5\xa1na zavarovalna dru\xc5\xbeba, ki v\xc4\x8dlanuje tudi druge pripadnike ameri\xc5\xa1ke dru\xc5\xbebe, njeno vodstvo pa skrbi za ohranitev slovenskega zna\xc4\x8daja organizacije. To dokazuje z informativno dejavnostjo, ki spremlja dogajanje v mati\xc4\x8dni domovini, organizacijo raznih kulturnih dejavnost in ne nazadnje z organizaciji potovan v Slovenijo.'